ক্রোমিয়াম(II) ব্রোমাইড

ক্রোমিয়াম(II) ব্রোমাইড একটি অজৈব যৌগ যার রাসায়নিক সংকেত CrBr2। এটি ক্রোমিয়াম এবং ব্রোমিনের একটি যৌগ।

 প্রস্তুতি 
ক্রোমিয়াম(III) ব্রোমাইডকে ৩৫০ থেকে ৪০০ ডিগ্রি সেলসিয়াস তাপমাত্রায় ৬ থেকে ১০ ঘন্টা ধরে হাইড্রোজেন গ্যাসের সাথে বিক্রিয়া করে ক্রোমিয়াম(II) ব্রোমাইড প্রস্তুত করা যেতে পারে। এক্ষেত্রে উপজাত হিসাবে হাইড্রোজেন ব্রোমাইড পাওয়া যায়। বিক্রিয়াটি এই রকম:
2CrBr3  +  H2  →   2CrBr2  +  2HBr

ক্রোমিয়াম ধাতুর গুঁড়োর সঙ্গে গাঢ় হাইড্রোব্রোমিক অ্যাসিডের বিক্রিয়া করে নীল রঙের সোদক ক্রোমিয়াম(II) ব্রোমাইড তৈরি করা যায়। এটি আবার অ্যাসিটোনাইট্রাইলের জটিল লবণে রূপান্তরিত হতে পারে।
Cr +  nH2O  +  2HBr  →   CrBr2(H2O)n  +  H2

 ধর্ম 
ক্রোমিয়াম(II) ব্রোমাইড এমনিতে সাদা রঙের কঠিন পদার্থ। এর স্ফটিকের গঠন ক্যাডমিয়াম আয়োডাইডের স্ফটিকের গঠনের মতো। এটি জলের থেকে ৪.২ গুণ ভারী। এর ঘনত্ব ৪.২৩৬ গ্রাম/সিসি এবং গলনাঙ্ক ৮৪২ ডিগ্রি সেলসিয়াস। জলে দ্রবীভূত হলে এটি নীল বর্ণের দ্রবণ উৎপন্ন করে। এই দ্রবণ বায়ু দ্বারা সহজেই জারিত হয়।

 তথ্যসূত্র 

বিষয়শ্রেণী:অজৈব যৌগ
বিষয়শ্রেণী:ব্রোমাইড
বিষয়শ্রেণী:ধাতব হ্যালাইড
বিষয়শ্রেণী:ক্রোমিয়াম যৌগ